Kollár, Boris, predseda NR SR (2022-10-06):
Milé kolegyne, vážení kolegovia, ja nebudem ani osobný, budem sa snažiť byť vecný a týmto aj zhodnotím, prečo sme zahlasovali za otvorenie tejto schôdze, lebo o týchto veciach treba hovoriť. Treba hovoriť aj o tom, čo bolo predtým, a treba hovoriť aj o tom, čo je teraz. Ja som za elementárnu spravodlivosť a vždy budem hovoriť, že treba, aby sme merali vždy jedným metrom. Keď niečo vyčítame smerákom, tak nezakrývajme si oči, keď to isté sa deje za nás. A buďme korektní voči ľuďom. Merajme jedným metrom. Ešte raz upozorňujem aj všetkých koaličných partnerov, keď raz niečo vyčítam v minulosti, nesmiem dopustiť, aby sa to konalo aj za nás. Ja sa nechcem hanbiť za toto štvorročné obdobie, že keď raz skončí, tak niekto bude takto tu stáť a bude kričať na nás, čo sme dopustili. A to som, preto som to aj otvoril alebo dovolil, alebo našimi hlasmi pomohol otvoriť túto schôdzu, aby sa o tom hovorilo. Nemôžeme mlčať, musíme o tom hovoriť. Nesmieme to zneužívať, nemali by sme osobne napádať nikoho, ale mali by sme tie veci pomenovať, a keď je niečo zlé, tak to opraviť. My sme ako hnutie SME RODINA vždy hovorili, nesmieme dopustiť, aby v minulosti... a v minulosti – a ja si za tým stojím – tuná niektorí ľudia zneužívali túto políciu. Ja som osobne sám bol poškodený, nebol poškodený len Kiska alebo len Matovič, ale aj Kollár. Bol som vypovedať na polícii kvôli tomu, lebo som bol poškodený. Čiže ja mám právo tu stáť a rozprávať. Ja by som mal prvý tunák stáť a kričať na SMER, ale ja nebudem kričať na SMER. Ja sa chcem pozerať do vlastných radov, ja sa chcem pozerať to, čo my teraz robíme. My sme tu preto, aby sme napravili to, čo robili oni. Ale nemôžeme to naprávať tak, že budeme robiť to isté a možno ešte horšie, v žiadnom prípade. Poďme napádať veci, ktoré boli zlé, keď sú dôkazy, tak poďme ich pozatvárať, ale robme to zákonnou cestou. A pokiaľ to nerobíme zákonnou cestou, tak je to nezákonné a nemôžete chcieť napraviť skrivodlivosti alebo napraviť spravodlivosť nespravodlivosťou... (rečník si odkašlal) nespravodlivosťou a nedodržaním zákona, Trestného poriadku a Trestného zákona. To neni možné. A to, čo teraz sa v poslednej dobe dostáva von na verejnosť, to sú tak závažné obvinenia, že nemôžeme si pred tým zatvárať oči. Keď z večera do rána z Borguľu, poslanca Borguľu, urobili svedka, obvineného, tak došlo tisíc novinárov, písali o tom neviem koľko. A keď tuná my počúvame tak závažné veci, ktoré sú jasne dôkazne podložené, sú legálnym spôsobom na základe rozhodnutia sudcov získané, však všetci si zatvárame oči nad tým. Tu potom kde žijeme, pre boha živého! Tak nemôžeme my mať dve spravodlivosti, že keď to robili oni, tak sú zlí, a keď to robíme my, tak, tak sa nás to netýka! No týka sa nás to! A ja nechcem, aby som sa raz hanbil za toto obdobie, že som to dopustil. Ja nebudem napádať teraz konkrétnych ľudí, teraz. Nebudem ani hovoriť ani o Špeciálnej prokuratúre, nebudem hovoriť o nikom, ja len hovorím, že dodržujme Trestný poriadok, dodržujme zákon, nenadužívajme právo. Pokiaľ chceme byť spravodliví a chceme postihnúť a potrestať tých, čo v minulosti to robili, tak musíme sami čistí. Nemôžeme to robiť takýmto spôsobom. Mne je to veľmi ľúto, že to musím takto povedať. Ja nechcem, aby jedna skupina nejaká mafiánska vystriedala nejakú druhú skupinu mafiánsku, ktorá si tunák uzurpuje právo. Rozviazané ruky policajtom – sme povedali, že to spravíme. Som rád, že majú policajti rozviazané ruky. Ale chcem upozorniť všetkých policajtov, že rozviazané ruky nie je samovôľa alebo svojvôľa! Nech si to uvedomia, lebo raz budú za to pykať! Ďakujem. (Potlesk.)